
PARLAMENTUL ROMÂNIEI

CAMERA DEPUTAŢILOR
Comisia pentru drepturile omului, culte                     Bucureşti, 02 aprilie 2014                   

şi problemele minorităţilor naţionale                                              PL-X 132/2014                                                                                                                
                                 Domnului deputat



         Bogdan Liviu CIUCĂ     

           Preşedintele Comisiei juridice, de disciplină şi imunităţi 

                                  Domnului deputat



       Ion MOCIOALCĂ
           Preşedintele Comisiei pentru apărare, ordine publică şi siguranţă naţională
AVIZ

asupra Proiectului de Lege privind aprobarea Ordonanţei Guvernului nr.1/2014 pentru modificarea şi completarea Legii nr.122/2006 privind azilul în România şi a Ordonanţei Guvernului nr.44/2004 privind integrarea socială a străinilor care au dobândit o formă de protecţie sau un drept de şedere în România, precum şi a cetăţenilor statelor membre ale Uniunii Europene şi Spaţiului Economic European

            În conformitate cu prevederile art.95 din Regulamentul Camerei Deputaţilor, republicat, Biroul Permanent a trimis Comisiei pentru drepturile omului,  culte  şi  problemele minorităţilor naţionale, cu adresa nr. PL-X 132 din 25 martie 2014, spre dezbatere şi avizare, propunerea legislativă privind exercitarea prin corespondenţă a dreptului de vot de cătrealegătorii români cu domiciliul sau reşedinţa în străinătate,  înregistrată cu nr.4c-5/206/27 martie 2014.
        Proiectul a fost iniţiat de către Guvern. Senatul a adoptat  proiectul de Lege în şedinţa din  18 martie 2013, în calitate de primă Cameră sesizată, Camera Deputaţilor fiind Cameră decizională. 
Proiectul de Lege are ca obiect de reglementare  modificarea şi completarea Legii nr.122/2006 privind azilul în România şi a Ordonanţei Guvernului nr.44/2004 privind integrarea socială a străinilor care au dobândit o formă de protecţie sau un drept de şedere în România, precum şi a cetăţenilor statelor membre ale Uniunii Europene şi Spaţiului Economic European, aprobată cu modificări prin Legea nr.185/2004, cu modificările şi completările ulterioare, în scopul transpunerii dispoziţiilor Directivei 2011/95/UE a Parlamentului European şi a Consiliului din 13 decembrie 2011 privind standardele referitoare la condiţiile pe care trebuie să le îndeplinească resortisanţii ţărilor terţe sau apatrizii pentru a putea beneficia de protecţie internaţională, şi de un statut uniform pentru refugiaţi sau pentru persoanele eligibile pentru obţinerea de protecţie subsidiară şi la conţinutul protecţiei acordate.
       În conformitate cu prevederile art.61 din Regulamentul Camerei Deputaţilor, în şedinţa din 02 aprilie 2014, membrii comisiei au examinat  şi au dezbătut avizul Consiliului Legislativ, expunerea de motive, conţinutul proiectului de Lege, precum şi punctele de vedere ale reprezentanţilor instituţiilor publice abilitaţi în acest sens. Astfel, au participat şi au prezentat punctele de vedere, la solicitările membrilor Comisiei,  domnul dr. Adrian Bulgaru, cercetător principal în cadrul Institutului Român pentru Drepturile Omului (I.R.D.O.) şi doamna  chestor de poliţie Irina Alexe din Ministerul Administraţiei şi Internelor.
               Punctele de vedere prezentate de către invitaţi au fost favorabile proiectului de Lege  dezbătut, şi, conform opiniei exprimate de Institutul Român pentru Drepturile Omului (I.R.D.O.), „caracteristicile şi tendinţele fenomenului migraţionist şi caracterul profund umanitar al acţiunilor care trebuie întreprinse pentru a asigura protecţia persoanelor care solicită protecţie internaţională apreciem ca fiind absolut necesară şi binevenită modificarea şi completarea Legii nr. 122/2006 privind azilul în România prin Ordonanţa nr.1/2014 ca o urmare logică a conformării legislaţiei interne obligaţiilor asumate prin aderarea la reglementările Uniunii Europene”.

         Ca urmare, în urma urma dezbaterilor şi a punctelor de vedere favorabile, membrii Comisiei au hotărât, cu unanimitate de voturi, să acorde aviz favorabil acestui proiect de Lege. 

          În raport de obiectul şi conţinutul său, proiectul de Lege face parte din categoria legilor organice.
                                                                         PREŞEDINTE,

                                                                        Deputat

                                                                            Nicolae Păun

Întocmit: Consilier parlamentar dr. Marcela Monica STOICA        

